’n Keelvol Corlea skryf ’n lang brief aan suurpruime
JY LEES NOU ’n Keelvol Corlea skryf ’n lang brief aan suurpruime
Een van die sterre van die Afrikaans is Groot-konsertreeks is keelvol vir mense wat sonder enige agtergrondkennis of kennis van die musiekbedryf kritiseer en haar en haar mede-kunstenaars slegsê.
“Maar ek het oor die jare hierdie advies van my ma nooit ooit vergeet nie, en daarmee saam besef dat mense partykeer uit absolute onkunde dinge kan kwyt raak, bloot oor hulle nie die feite ken nie (sic),” het Corlea Botha laat Maandagaand in ’n baie lang Facebook-inskrywing op haar Facebook-blad gesê.
“Hierdie laaste paar dae het ek dit op ’n ander vlak ervaar . . . (sic)”
Volgens Corlea gaan daar baie harde werk in die produksie in en sy gee in haar inskrywing ook ’n blik op wat agter die skerms gebeur. “Daar is van ons wat baie goeie vriende is, daar is van ons wat nooit met mekaar praat nie – dis die reine waarheid. Maar waar een ding nou nie twee is nie, is dat ons almal glo in hierdie ongelooflike produksie wat Afrikaans Is Groot is.”
Volgens Corlea bied die konsertreeks kunstenaars ’n geleentheid om hul eie handelsmerk op te bou. Boonop kry die kunstenaars ook kans om insette te lewer.
“Afrikaans Is Groot vier elke liewe kunstenaar se identiteit en streef daarna om elkeen se oomblik in die kollig op die beste moontlike manier ten toon te stel. Ek bewonder die span wat elke jaar daarin slaag om dit op so ’n massiewe platform aan te bied!
“Ons as kunstenaars word ook die geleentheid gegee om insae te hê in liedjiekeuses, beligting, kostuums, dansers ensomeer. Dis ’n voorreg om deel te wees van so ’n proses!
“Ons werk saam met die span om ons eie brand te bou, maar ook dié van die vertoning. Partykeer kom ons met mal voorstelle. Partykeer werk dit, ander kere nie. Maar dis ’n spanpoging, for the greater good of the concert. Ons almal besef ook dat nie almal met elke liewe liedjie en element gelukkig gaan wees nie – dis vanselfsprekend. Maar dit is mos soos hulle sê: Mense sal jou 100 goeie dade miskyk en die een onthou wat hulle teleurgestel het.”
Corlea sê in haar inskrywing mense wat dalk nie van een of twee van die liedjies gehou het nie, moenie ander mense afraai om die konserte te gaan kyk nie.
“Jy kan nie vir ander mense besluit nie!”
Sy skryf verder: “Dit het ons almal baie jare se bloed, sweet en vrek harde werk gekos om daardie sukses te bereik – ek vra julle mooi, moenie uit bitterheid en absolute onkunde kritiek en kommentaar gaan los en ander mense opsweep nie. Julle breek in twee minute, van agter ’n naamlose profiel, ’n nalatenskap af wat ons oor jare opgebou en voor gewerk en baklei het!”
Lees haar volledige inskrywing hier:
Corlea se aanhangers wat op haar inskrywing gereageer het, het haar geprys omdat sy haar stem dik gemaak het. Hulle was ook vol lof vir vanjaar se Afrikaans is Groot-produksie.